Diari Oficial de la Generalitat Valenciana


Sumari del DOGV 7725, del 22-02-2016 (2016/1092)

RESOLUCIÓ de 9 de febrer de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 68/13-AIA Cervera del Maestre.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7725

Data del DOGV
:   22-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/1092


Data del document
:   09-02-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 9 de febrer de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 68/13-AIA Cervera del Maestre. [2016/1092]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 68/13-AIA Cervera del Maestre.  
  
«Avaluació prèvia d'efectes significatius en el medi ambient de determinats plans i programes i consegüent avaluació d'impacte ambiental del projecte d'explotació.  
  
Expedient: 131/14-EAE.  
Promotor: Servei Territorial d'Energia de Castelló.  
Autoritat substantiva: Comissió Territorial d'Urbanisme de Castelló.  
  
Àmbit: Concessió Minera núm. 2945, de la Secció C Maestrat.  
Objecte: modificació de la qualificació del sòl no urbanitzable en l'àmbit de la Concessió Minera núm. 2945, del Pla General de Cervera del Maestre (aprovat el 28.01.2009).  
Expedient: 68/13-AIA.  
Promotor: Áridos Cribados Domingo, SA.  
Autoritat substantiva: Servei Territorial d'Energia de Castelló.  
Àmbit: parcel·la 65 del polígon 5 del terme municipal de Cervera del Maestre.  
Objecte: projecte d'explotació directa de la Concessió Minera de la Secció C núm. 2945.  
  
La Comissió d'Avaluació Ambiental, en sessió realitzada el 17 de desembre de 2015, va adoptar el següent:  
  
Acord:  
Vista la proposta d'acord d'avaluació prèvia d'efectes significatius en el medi ambient de la modificació de la qualificació del sòl no urbanitzable en l'àmbit de la Concessió Minera núm. 2945 del Pla General de Cervera del Maestre i de declaració d'impacte ambiental del projecte d'explotació directa de la Concessió Minera de la Secció C núm. 2945, en els termes següents:  
  
Fonaments pels quals el pla especial ha de sotmetre's a avaluació ambiental estratègica.  
De conformitat amb el que establix la disposició addicional sexta i l'article 3.1. de la Llei 9/2006, de 28 d'abril, sobre avaluació dels efectes de determinats plans i programes en el medi ambient i a la vista de la data d'inici del procediment objecte de la present resolució, li resulta d'aplicació l'esmentada llei.  
El pla especial té com a objecte la modificació del planejament vigent (Pla General aprovat en 2009) consistent en la requalificació del sòl no urbanitzable de protecció forestal a sòl no urbanitzable d'ús miner per a l'àmbit de la Concessió Minera núm. 2945, de la Secció C denominada Maestrat, per la qual cosa esta respon, en principi, a la definició de modificació menor i per tant requerix la determinació prèvia de l'existència d'efectes significatius d'acord amb el que establixen els articles 3.3 i 4 de la Llei 9/2006, de 28 abril, sobre avaluació dels efectes de determinats plans o programes en el medi ambient.   
  
L'article 4 citat establix per als supòsits previstos en l'article 3.3 l'obligació de realitzar una valoració ambiental prèvia d'acord amb els criteris establits en l'annex II de la Llei 9/2006, de 28 d'abril, sobre avaluació dels efectes de determinats plans i programes en el medi ambient. Considerant que fins a la data no hi ha legislació estatal i/o autonòmica que haja delimitat l'existència d'efectes significatius de tipus de plans o programes dels supòsits establits en l'article 3.3, procedix fer l'avaluació ambiental del citat pla especial de forma individualitzada.  
  
La tramitació del pla especial es promou pel Servei Territorial d'Energia de Castelló a l'empara del Decret 82/2005, de 22 d'abril, del Consell, d'Ordenació Ambiental d'Explotacions Mineres en Espais Forestals de la Comunitat Valenciana, a fi de permetre i ordenar l'ús miner i l'aprofitament dels terrenys afectats per la pedrera projectada.  
  
L'esmentat decret disposa que l'àmbit mínim del pla especial serà la concessió minera, que s'acompanyarà necessàriament del corresponent projecte d'explotació i que requerirà la declaració d'impacte ambiental prèvia (implícitament, d'acord amb el procediment establit en la dita norma, requerix la presentació d'un pla de restauració integral i un estudi d'impacte ambiental corresponent al projecte d'explotació).  
  
Així el decret establix un procediment d'avaluació ambiental conjunt de la modificació del planejament vigent i del projecte d'explotació, de manera que la declaració d'impacte ambiental constituïx el pronunciament en primer terme sobre la inexistència, en l'àrea d'explotació delimitada dins de la concessió, de valors que puguen veure's afectats per l'activitat extractiva i per tant la viabilitat de la introducció de l'ús miner, de les normes i criteris per al seu desenvolupament (objecte de la modificació del pla especial i del projecte) i, en segon terme, de les mesures protectores i correctores a adoptar en l'execució, el desenvolupament i l'abandó de l'activitat extractiva (objecte exclusivament del projecte).  
Cal tindre en compte, no obstant això, que en la data d'aprovació del decret (2005) la valoració ambiental tant dels plans i els programes com dels projectes, a la Comunitat Valenciana, es realitzava pel procediment autonòmic d'avaluació d'impacte ambiental regulat en la Llei 2/1989, de 3 de març d'Impacte Ambiental, i pel seu Reglament (Decret 162/1990, de 15 d'octubre, modificat pel Decret 32/2006, de 10 de març, del Consell de la Generalitat Valenciana).  
  
La tramitació conjunta de l'avaluació ambiental del pla especial i del projecte d'explotació (sempre que el planejament vigent no haja considerat l'existència dels recursos miners i haja determinat les àrees en què este és compatible) prevista en la disposició addicional tercera del Decret 82/2005, es continua considerant factible, encara que requerix l'adaptació als procediments que actualment establix la legislació sectorial vigent en matèria d'avaluació ambiental: els plans i programes estan subjectes a una avaluació ambiental estratègica i els projectes estan subjectes al procediment d'avaluació d'impacte ambiental.  
  
  
Documentació aportada  
El Servei Territorial d'Energia de Castelló va remetre, el dia 23 de gener de 2014 en format paper i el 20 de juny de 2014, en format CD, de conformitat amb el que establix l'article 83 de la Llei 16/2005, de 30 de desembre, de la Generalitat, Urbanística Valenciana, el document de pla especial de l'actuació minera Maestrat situada al terme municipal de Cervera del Maestre (Castelló) el titular de la qual és l'empresa Áridos Cribados Domingo, SA.  
La tramitació del pla especial es promou, a l'advertir en el tràmit d'avaluació d'impacte ambiental del projecte d'explotació directa de la Concessió de la Secció C núm. 2945, la incompatibilitat urbanística de l'autorització del projecte ja que la totalitat de l'àmbit de la concessió es qualifica en el planejament vigent com a sòl no urbanitzable de protecció forestal.  
  
Objectius, abast i contingut de la planificació  
El document de pla especial remés té el contingut següent:  
- Normes urbanístiques.  
Títol I. Disposicions generals.  
Títol II. Normes de règim jurídic.  
Títol III. Règim urbanístic del sòl.  
Títol IV. Zonificació.  
Annex I. Plans d'ordenació i proposta composta pels plans següents.  
  
Pla 01. Situació geogràfica, escala 1:50.000.  
Pla 02. Àmbit del pla especial a escala 1:10.000 en el qual delimita l'àmbit del pla especial corresponent a les coordenades geogràfiques (referides al fus 30 ED50).  
Pla 03. Planejament vigent a escala 1:10.000 sobre el qual es grafia l'àmbit del pla especial.  
Pla 04. Ordenació proposada a escala 1:10788.  
- Ordenança general sobre activitats extractives i industrials associades en l'àmbit del Pla Especial de l'Actuació Minera Maestrat.  
  
L'objecte del pla especial és modificar en l'àmbit de la Concessió Minera de la Secció C núm. 2945, que comprén un total de 5 quadrícules mineres (que engloba concessió d'explotació d'àrids de la secció A denominada Maestrat núm. 542) la qualificació de sòl no urbanitzable de protecció forestal del pla general vigent de Cervera del Maestre a sòl no urbanitzable d'ús miner.  
Els objectius específics que perseguix el pla especial, d'acord amb l'article 8 de la normativa d'este són:  
a) Regularització de l'explotació minera existent.  
b) Previsió de sòl adequat per a futures ampliacions de l'anterior i compatibilitzar l'ús extractiu amb els existents.  
c) Ordenació dels usos posteriors a la restauració del buit miner generat per l'activitat extractiva.  
d) Regulació dels impactes positius, o negatius que de l'activitat extractiva es deriven, senyalització i seguretat viària, minimització d'impactes i recuperació de l'entorn degradat.  
  
Encara que en l'article 11 de la normativa del pla especial s'indica literalment: «el Pla Especial inclou en la seua documentació la valoració de tots els impactes ambientals, patrimonials, d'accessibilitat i de restauració, generats per l'ús extractiu pel que estos impactes podran ser aplicats als projectes d'extracció a desenvolupar posteriorment», no s'ha aportat cap document ambiental corresponent al pla especial.  
  
La Concessió Minera núm. 2945, de la Secció C, coincident amb l'àmbit del pla especial i també amb l'àmbit de la requalificació proposada, comprén 5 quadrícules mineres, la qual cosa suposa una extensió de 150 ha (considerant que als efectes legals l'extensió de la quadrícula minera són 30 ha). La Secció C inclou en el seu perímetre la Secció A núm. 542, denominada igualment «Maestrat».  
  
Consultes a les administracions afectades  
Des d'esta direcció general s'ha fet consulta especifica a l'Ajuntament de Cervera del Maestre, el 14 i 21 d'abril de 2015, sense que fins a la data s'haja rebut resposta.  
  
Valoració dels efectes significatius del pla especial segons els criteris de l'annex II de la Llei 9/2006, de 9 de desembre.  
El pla general d'ordenació urbà aprovat l'any 2009 va ser sotmés a avaluació ambiental (311/6459-FUC). En la tramitació del dit procediment, l'òrgan ambiental va sol·licitar diverses modificacions a l'Ajuntament de Cervera del Maestre per a la completa incorporació dels aspectes ambientals al pla. Entre altres, i a fi de protegir adequadament els llits, es va requerir l'ampliació de l'àmbit del sòl no urbanitzable d'especial protecció a la totalitat de la xarxa de barrancs municipal i a tots aquells vessants d'esta que posseïren arbrat de caràcter natural amb la intenció de salvaguardar la conca de recepció i al mateix temps preservar esta dels efectes erosius produïts per l'eliminació de la coberta vegetal. El document del pla general sobre el qual es va formular la declaració d'impacte ambiental va ajustar el sòl no urbanitzable d'especial protecció als dits criteris i la parcel·la 65 del polígon 5 va quedar qualificada com a sòl no urbanitzable d'especial protecció.  
  
El pla especial proposa la modificació de l'actual qualificació (sòl no urbanitzable de protecció forestal) a sòl no urbanitzable d'ús miner, en l'àmbit de la Concessió Minera de la Secció C núm. 2945 denominada Maestrat, amb l'objecte de permetre el dit ús i tramitar en el seu àmbit projectes d'explotació d'àrids, activitat subjecta al procediment d'avaluació d'impacte ambiental.  
En l'àmbit del pla especial es poden diferenciar tres àrees:  
- La primera es correspon amb la superfície inclosa inicialment en el projecte d'explotació de la Secció A Maestrat 542, que comprén una superfície de 14,33 ha que disposa d'un pronunciament favorable amb condicions, formulat amb anterioritat a l'aprovació del pla general vigent d'avaluació ambiental.  
L'activitat extractiva es va considerar viable inicialment l'any 2002 per a l'extracció de calcària ornamental i posteriorment (any 2006) per a, l'extracció d'àrids i es va supeditar, no obstant això, a una sèrie de condicions entre les quals destaca la necessitat de disposar d'un pla de restauració integral, d'acord amb el que establix el Decret 82/2005, de 22 d'abril, del Consell, d'Ordenació Ambiental d'Explotacions Mineres en Espais Forestals de la Comunitat Valenciana.  
  
- L'àrea inclosa en l'àmbit de la Secció C que es veu afectada pel projecte d'explotació presentat que comprén l'àrea d'interfluvi dels barrancs de Fabià i barranc dels Rejolots fins a la seua confluència per a formar el barranc de la Rent o d'Eiximeno per a l'ampliació de l'activitat extractiva fins a la capçalera dels dits barrancs.  
- La resta de l'àrea inclosa en l'àmbit de la concessió minera, que no s'inclou en el pla d'explotació i per tant no és objecte de modificació de l'ús.  
Es requerix per tant una anàlisi i valoració mediambiental detallada dels terrenys afectats per l'activitat extractiva a fi de determinar la viabilitat ambiental de la modificació proposada, és a dir, la compatibilitat de l'ús miner.  
L'única documentació relativa del pla especial, promogut pel Servei Territorial d'Energia de Castelló, ha sigut el document urbanístic compost per les normes urbanístiques i ordenances sobre activitats extractives. Tenint en compte que el pla especial es tramita a l'empara del citat Decret 82/2005, la determinació de la compatibilitat de l'ús miner queda supeditada al resultat de l'avaluació d'impacte ambiental del projecte d'explotació concret dins l'àmbit de la concessió minera (42,958 ha).  
  
Es procedix a continuació a l'avaluació ambiental del projecte.  
  
Descripció del projecte  
D'acord amb el que indica l'estudi d'impacte ambiental del projecte aportat, les actuacions comprenen una superfície de 42,9158 ha (que inclou l'àmbit ja autoritzat) sobre la parcel·la 65 del polígon 5 del terme de Cervera del Maestre entre el barranc de Fabià i el barranc dels Rejolots.  
Es justifica l'elecció del dit emplaçament per l'existència demostrada d'un jaciment de roca calcària susceptible de ser aprofitat racionalment per tècniques mineres, amb reserves suficients per a garantir un rendiment econòmic positiu.  
Tenint en compte les condicions geològiques del jaciment i analitzat l'impacte ambiental generat per la seua possible explotació per a aconseguir trobar una alternativa de menor incidència mediambiental l'ampliació de l'explotació minera s'ha de restringir a un perímetre de 42, 9158 ha.  
El projecte d'extracció ha considerat un coeficient d'aprofitament del 97,6 %. La producció anual per a les necessitats del mercat del titular s'establixen entorn dels 250.000 m³/any d'àrids per al proveïment de la planta mòbil de trituració i classificació d'àrids i posterior distribució en l'entorn provincial i autonòmic.  
Aplicant el % d'aprofitament el volum anual a extraure ascendix a 256.148 m³/any el que suposa una vida útil de 50 anys que s'allarga fins a 53 anys per a finalitzar la restauració. L'explotació d'àrids es realitzarà pels mètodes tradicionals a cel obert per feixe i talús forçat descendent. El material, al no ser escarificable, s'arrancarà utilitzant perforació i voladura amb explosius industrials i pel seu menor impacte acústic i vibratori detonadors no elèctrics. El material, una vegada arrancat, és carregat en camió dúmper per mitjà de pala retroexcavadora. L'àrid tractat s'expén en camions amb remolc tipus banyera de 20 m³ de capacitat, fins a les instal·lacions que el titular posseïx a Benicarló o són directament subministrats als clients.  
  
La cota superior d'explotació se situa en els 375 msnm i la inferior en els 250 metres. La inexistència de camins per a aconseguir i desenvolupar les labors d'inici d'explotació, de l'ampliació situada al nord-oest dels terrenys, requerix l'obertura d'una pista des de la plaça de la pedrera actual fins a la cota superior, que s'ha dissenyat amb dos carrils per a permetre l'encreuament de vehicles amb una amplària de plataforma de 10,85 metres a la qual cal sumar la superfície de les cunetes de drenatge fins a un total de 12 metres d'amplària. El traçat de la pista es projecta pel vessant que dóna al barranc dels Rejolots.  
Com a document independent de l'estudi d'impacte ambiental s'aporta el pla de restauració integral, que amb poques paraules fa les propostes següents:  
Els talussos finals d'explotació són remodelats per voladura i conformen la morfologia següent:  
Alçària de banc: 7,5 m  
Angle de banc 45 o  
Angle general de la restauració: 31,27 o  
Ample de bermes: 4,85 m  
Sobre els talussos de restauració s'afegirà una capa de material estèril de 50 cm i sobre esta una capa de terra vegetal reservada d'11 cm en les bermes, plataforma i talús intermedi, de 5 cm en els talussos de terraplé i 22 cm sobre les banquetes construïdes sobre estos. Per a la revegetació de l'àrea afectada es projecten plantacions d'espècies arbòries i arbustives a raó de 1.500 peus/ha en bermes, plataformes i talús entre plataformes i de 1250 peus/ha en talús amb banquetes i hidrosembra amb una densitat de 30 gr/m² talussos descapçats i en la resta sembra a barreig amb una densitat de 60 kg/ha.  
S'han previst un total de 6 fases de restauració. Les cinc primeres comprenen períodes de deu anys les cinc primeres i es realitzen paral·lelament a les labors explotació, i l'última, amb una duració de 3 anys es realitza una vegada concloses les labors d'explotació.  
Es preveu a més una sèrie d'actuacions especifiques per a la fauna: buits per a nidació d'aus produïts per voladures (44), construcció de clapers per a conills, basses d'aigua i volador de perdius.  
  
Tramitació administrativa  
El 5 de juny de 2013 s'incoa expedient d'avaluació d'impacte ambiental del projecte d'explotació de concessió directa d'explotació Maestrat núm. 2945, per reclassificació de l'explotació de la Secció A Maestrat núm. 542, amb la remissió de la següent documentació pel Servei Territorial d'Energia de Castelló.  
Documentació administrativa  
- Informe del tècnic de mines.  
- Informe forestal sobre el pla de restauració integral (d'ara en avant PRI) de 12 de febrer de 2012.  
- Informe de la Confederació Hidrogràfica del Xúquer.  
- Certificat d'informació pública del projecte, estudi d'impacte ambiental i pla de reforma interior en què s'indica que no s'han presentat al·legacions en el termini establit en l'anunci publicat en el DOCV núm. 6672, de 16 de desembre de 2011.  
  
Documentació tècnica  
- Projecte d'explotació i annex.  
- Estudi d'impacte ambiental i document de síntesi.  
- Estudi d'integració paisatgística.  
El 16 de juliol de 2013 s'efectua consulta al Servei de Vida Silvestre, de la Direcció General del Medi Natural, i en la mateixa data es rep còpia de l'informe forestal favorable sobre el pla de reforma interior de data 5 d'abril de 2013.  
El 18 de juliol de 2013 se sol·licita a l'òrgan substantiu l'informe vinculant de conformitat del projecte amb la normativa de protecció del patrimoni cultural establit en l'article 11 de la Llei 4/1998, d'11 de juny, de Patrimoni Cultural Valencià.  
El 2 de setembre de 2013 el Servei de Vida Silvestre remet informe amb relació a les afectacions a espècies catalogades i hàbitats d'interés comunitari.  
El 19 de setembre la Direcció General de Medi Natural trasllada la documentació rebuda del Servei Territorial d'Energia de Castelló composta per la còpia de la proposta de perímetre de protecció presentada el 24 de juliol de 2013 presentada pel promotor davant de la Unitat Tècnica de Patrimoni, de la Conselleria d'Educació, Cultura i Esports, com a justificant de la sol·licitud d'informe de Patrimoni Cultural.  
  
El 30 de setembre la Direcció General de Medi Natural trasllada la documentació remesa pel Servei Territorial d'Energia de Castelló, l'informe de la Direcció General de Cultura, de 3 de setembre de 2013.  
  
El 19 de novembre de 2013 s'efectua consulta a la Subdirecció General d'Ordenació, Planificació i Actuacions Territorials Estratègiques sobre l'estudi d'integració paisatgística de la pedrera Maestrat, i es reben informes el 19 de febrer de 2014 i el 2 d'abril de 2014.  
  
El 23 d'abril de 2015 es va rebre del promotor una còpia, en CD del pla de restauració integral corresponent a la pedrera d'àrids de la Secció A Maestrat núm. 542 (exp. 315/06-AIA), a l'elaboració del qual va ser condicionada la declaració d'impacte ambiental favorable i que havia d'haver sigut remés després de l'aprovació.  
  
Consultes a les administracions  
Informe de la Confederació Hidrogràfica del Xúquer  
Emet informe favorable al projecte, i indica les condicions i autoritzacions que han d'obtindre's respecte dels abocaments d'aigües residuals i pluvials, de l'ocupació de la zona de policia i l'obligació que el volum d'aigua necessari per a l'exercici de l'activitat (proveïda per mitjà de camions cisterna) estiga emparada per un dret d'ús.  
  
  
Informe del Servei de Gestió Forestal  
El pla de restauració integral va ser informat favorablement en l'informe de 25 d'abril de 2013, encara que anteriorment havia sigut informat desfavorablement dos vegades.  
  
Informe del Servei de Vida Silvestre, el 2 de setembre de 2013, s'emet el següent informe sobre afectacions a espècies catalogades i hàbitats d'interés comunitari.  
1. Breu descripció del projecte: l'explotació minera Maestrat núm. 542 pretén ampliar des de les 14,33 ha, autoritzades en 2009, fins a 42,9 ha en la parcel·la 65 del polígon 5 del terme municipal de Cervera del Maestre per a l'explotació a cel obert d'una explotació de roca calcària amb utilització d'explosius i mitjans mecànics. Per a això es preveu una vida útil de 50 anys.  
Esta activitat suposarà l'eliminació de la vegetació i del sòl. Els materials retirats es reutilitzaran posteriorment en labors de restauració de les diferents fases d'explotació.  
2. Espècies catalogades. Consultat el banc de dades de biodiversitat de la Comunitat Valenciana quant a espècies prioritàries que puguen veure's afectades per este projecte no hi ha dades de cap espècie prioritària en l'àrea d'actuació i el seu entorn que pogueren veure's afectades de manera significativa.  
3. Hàbitats d'interés comunitari. No hi ha en la zona cap dels hàbitats protegits per l'article 19 del Decret 70/2009, de 22 de maig, del Consell, pel qual es crea i regula el Catàleg Valencià d'Espècies de Flora Amenaçades i es regulen mesures addicionals de conservació.  
  
4. Altres hàbitats d'interés comunitari. La zona està dominada per una formació de coscollars que ocupen pràcticament tota la parcel·la (5330 matolls termomediterranis preestèpics), amb xicotetes àrees de carrascars en l'orientació nord, (9340 alzinars de Quercus ilex i Quercus rotundifolia). Es tracta d'hàbitats ben representats en la Xarxa Natura 2000, no obstant això, haurien de conservar-se els bosquets de Quercus rotundifolia que estan en el límit de la parcel·la.  
  
Informe de l'Ajuntament de Cervera del Maestre, el 8 d'agost de 2013, la Direcció Territorial d'Energia remet a la Direcció General del Medi Natural l'informe de l'Ajuntament remés al promotor el 12 de novembre de 2010.  
«Per mitjà de la present se li notifica la resolució d'Alcaldia de 25 de maig de 2010, que, literalment, diu així:  
«Vista la denúncia formulada per Antonio Adell Viñes en nom i representació de la mercantil Monte Perdiguera, SL, en la qual dóna compte que per part de la mercantil Áridos Cribados Domingo, SA, s'està duent a terme la realització d'activitats extractives d'àrids en la parcel·la 65 del polígon 5 d'este terme municipal sense la preceptiva llicència ambiental.  
Vist l'informe emés pel tècnic municipal de data 5 de maig de l'actual, en el qual s'indica la realització per part de la citada mercantil de l'extracció i tractament d'àrids per al seu posterior transport per mitjà de camions a la planta de Benicarló.  
Vist que els dits actes pogueren fer necessari que s'inicie procediment per a reposar la legalitat amb referència a les activitats extractives d'àrids en el polígon 5, parcel·la 65 d'este terme municipal que s'estan realitzant sense la preceptiva llicència.  
Vista la sol·licitud formulada per la mercantil Áridos Cribados Domingo, SA, de data 29 d'octubre de 2009, en el qual insta llicència ambiental per a la realització de l'activitat d'extracció de calcàries per a àrids en l'immoble situat al polígon 5 parcel·la 65, sense que fins a la data haja obtingut la dita llicència.  
Vista la sol·licitud formulada per la mercantil Áridos Cribados Domingo, SA, de declaració d'interés comunitari davant de la Conselleria de Medi Ambient, Aigua, Urbanisme i Habitatge.  
Vista la constatació del dit organisme, dient que no pot tramitar-se la dita sol·licitud ja que les parcel·les on pretén dur-se a terme la dita activitat està en sòl no urbanitzable de protecció forestal, llevat que es procedisca dur a terme la modificació o revisió de l'actual Pla General d'Ordenació Urbana o, si és el cas, l'elaboració i l'aprovació d'un pla especial.  
Tenint en compte que la modificació o revisió del PGOU, o si és el cas, l'elaboració o l'aprovació d'un pla especial comportarà un cert temps de conformitat amb l'informe dels serveis tècnics municipals de data 5 de maig de 2010, per les facultats que em són conferides en virtut de l'article 221.1 de la Llei 16/2005, de 30 de desembre, de la Generalitat, Urbanística Valenciana, per la present  
Resolc:  
Primer. Ordenar la suspensió immediata de les dites actuacions que s'estan realitzant sense disposar de la preceptiva llicència ambiental en el polígon 5 parcel·la 65 d'este terme municipal.  
Segon. Notificar als interessats perquè puguen examinar l'expedient i presentar les al·legacions que tinguen per convenient atorgant un termini de quinze dies en virtut del que disposa l'article 84 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú [...]»».  
  
Informe de la Direcció General de Patrimoni Cultural, de 3 de setembre de 2013  
«S'aporta en este centre directiu la memòria d'impacte patrimonial relativa a l'ampliació de la pedrera Maestrat núm. 542 elaborada d'acord amb el que establix el Decret 208/2010, de 10 de desembre, pel qual s'establix el contingut mínim de la documentació necessària per a l'elaboració dels informes els estudis d'impacte ambiental a què es referix l'article 11 de la Llei 4/1998, d'11 de juny, de la Generalitat del Patrimoni Cultural Valencià.  
Emesos els informes tècnics d'acord amb el que establix l'article 11 de la Llei 4/1998, d'11 de juny, de la Generalitat, del Patrimoni Cultural Valencià, i en l'exercici de les atribucions d'esta direcció general tenen encomanades per la present se substància favorablement l'informe vinculant legalment previst en els termes següents:  
  
1. Respecte del patrimoni de naturalesa arquitectònica no hi ha afectació.  
2. Respecte del patrimoni de naturalesa arqueològica serà necessari que l'explotació s'inicie a partir del perímetre de protecció que en cap cas podrà ser inferior a 100 metres. També serà necessari el seguiment a temps parcial de l'explotació per la probable aparició de cavitats amb depòsits bretxificats.  
3. Respecte del patrimoni de naturalesa paleontològica no hi ha afectació.  
4. Respecte del patrimoni de naturalesa etnològica no hi ha afectació.  
Així mateix es recorda que:  
- Qualsevol troballa d'índole arqueològica o paleontològica haurà de ser comunicada immediatament a l'administració competent i que totes aquelles remocions de terres que puguen afectar possibles àrees amb restes arqueològiques o paleontològics han de tindre la deguda autorització d'esta direcció general.  
- El present informe es contrau a la memòria d'impacte patrimonial presentada amb l'expressa advertència que si com a conseqüència de la incidència d'altres legislacions sectorials i protectores es produïren variacions respecte a la proposta ara informada haurà de sotmetre's esta de nou a l'informe.  
- Amb vista a garantir el compliment de les mesures preventives i correctores estrictament patrimonials establides en el present informe haurà de remetre's a esta direcció general còpia de la declaració d'impacte de l'actuació tan prompte com esta es pronuncie».  
  
Informe del Servei d'Infraestructura Verda i Paisatge  
Amb data de 10 de febrer de 2014 s'emet un informe favorable condicionat a:  
«[...] 1. Que es justifique la compatibilitat expressament reconeguda en el Pla General de l'ús extractiu o equivalent, que es presente o bé s'aporte el pla especial a què es referix la disposició addicional tercera del Decret 83/2005, de 22 d'abril, del Consell, sobre ordenació ambiental d'explotacions mineres en espais forestals de la Comunitat Valenciana.  
2. Que s'aporte el resultat del pla de participació pública i es justifique la seua consideració en la valoració de les unitats de paisatge i recursos paisatgístics d'acord amb el que disposa l'article 37 RPCV.  
3. Que es justifique la integració paisatgística i visual de l'accés a l'explotació projectat de nova planta una vegada abandonada la pista asfaltada a la qual es fa referència. A este efecte hauran d'aportar-se detalls suficients d'este i mesures/programa d'integració/implementació que s'haguera previst.»  
Informe de 2 d'abril de 2014:  
«[...] Amb registres d'entrada dels dies 24 i 28 de febrer de 2014 es rep la nova documentació remesa pel promotor amb el contingut següent:  
1. Normes urbanístiques i plans d'ordenació del denominat Pla Especial de l'Actuació Minera Maestrat, datat al desembre de 2013, és a dir, posterior a l'estudi d'integració paisatgística que ha sigut objecte d'informe, datat a l'octubre de 2009. No consten la resta de documents del pla especial, memòries descriptiva i justificativa i estudis complementaris a què fa referència l'article 9 de les dites normes. No hi consta així mateix raó sobre l'estat de tramitació.  
En conclusió no ha quedat acreditada la compatibilitat de l'ús que es pretén implantar.  
2. Còpia d'un escrit dirigit a l'Ajuntament de Cervera del Maestre amb data 23 de febrer de 2010 en el qual es dóna compte d'haver-se iniciat un pla de participació pública amb relació al projecte i es manifesta que hauran d'arreplegar-se opinions per mitjà d'enquesta i informar-se d'estos segons la documentació que consta en l'Ajuntament.  
  
Escrit del promotor per mitjà del qual s'informa que en el període en què va estar a disposició del públic interessat i població en general el pla de participació pública no hi van haver al·legacions ni suggeriments.  
  
3. Informe en què s'assenyala que l'accés a l'explotació minera que es projecta està comprés en l'àmbit de l'estudi d'integració paisatgística i ha sigut objecte d'anàlisi i justificació.»  
A la vista de tot això es dóna per complit allò que s'ha requerit en els apartats 2 i 3 de l'informe de 10 de febrer de 2014, si bé no s'ha acreditat la compatibilitat de l'ús miner i s'ha de condicionar novament l'informe favorable a l'acreditació de la dita compatibilitat.  
  
Consideracions ambientals  
L'objecte de l'avaluació ambiental és determinar, en primer terme l'existència o no en els terrenys en què es projecta l'explotació Maestrat (42,9158 ha) dels valors ambientals que van motivar la qualificació de sòl no urbanitzable de protecció forestal del pla general vigent i decidir, en conseqüència, sobre la viabilitat ambiental d'introducció de l'ús miner.  
En funció del resultat de l'avaluació procedirà, en segon terme, valorar els efectes així com les mesures protectores i correctores de la fase de funcionament i abandó de l'activitat extractiva.  
Encara que la qualificació actual dels terrenys és la mateixa per a la totalitat de l'àmbit del pla especial, l'estat preoperacional i els antecedents dels terrenys són heterogenis pel que es requerix realitzar una anàlisi diferenciada en relació amb l'àrea d'explotació.  
L'àmbit de la Concessió Minera núm. 2945 inclou:  
- El perímetre de la concessió d'explotació de la Secció A què comprén una superfície de 143362 m².. El projecte d'activitat extractiva corresponent a la dita concessió va ser avaluat des del punt de vista ambiental, inicialment com a pedrera de roca ornamental (exp. 451/00-AIA) i es formula declaració d'impacte ambiental i resolució complementària a esta els dies 20 de febrer i 6 de juny de 2002 respectivament. Posteriorment es va tramitar, sobre la mateixa superfície, un nou procediment d'avaluació d'impacte ambiental que va valorar la reconversió de l'aprofitament de pedrera ornamental a calcària per a àrids per a un període de 6 anys, i es va formular la declaració d'impacte ambiental favorable el 26 de novembre de 2006 (exp. 315/06-AIA).  
  
- La resta de l'àmbit del pla especial coincidix amb el perímetre de la concessió minera de la Secció C (150 ha corresponents a 5 quadrícules mineres), dins de la qual s'ha sol·licitat la concessió directa d'explotació per a una superfície de 42,9158 ha (que inclou les 14,33 ha de la Secció A, núm. 542 Maestrat autoritzada i 28,5858 ha per a la seua ampliació). El projecte d'explotació disposa de la documentació ambiental exigida per la legislació en matèria d'avaluació d'impacte ambiental, havent sigut sotmés en el procediment d'autorització substantiu als tràmits requerits per a la formulació d'una declaració d'impacte ambiental, i queda en suspens el procediment d'avaluació ambiental a l'advertir que el sòl afectat està qualificat com a sòl no urbanitzable d'especial protecció.  
Respecte a l'àrea corresponent a l'explotació de la Secció A Maestrat 542, es fan les consideracions següents.  
1. L'anàlisi de les ortofotos històriques mostra que l'explotació s'ha desenvolupat des de les cotes inferiors a les superiors el que constituïx un incompliment reiterat de les declaracions d'impacte ambiental formulades, que establien que l'explotació havia de dur-se a terme des de les cotes superiors a les inferiors de manera que pogueren realitzar-se labors de restauració simultàniament a l'explotació.  
2. En la visita de camp s'ha observat que l'activitat extractiva està actualment paralitzada, amb l'accés rodat tallat per grans blocs de pedra. En el perímetre d'explotació s'aprecien talls verticals, enderrocs, materials d'excavació escampats pels vessants que donen als barrancs, morfologia erosiva que remunta en el camí d'accés i no s'aprecia cap superfície en què s'hagen dut a terme labors de restauració, i conforma l'incompliment de la declaració d'impacte ambiental i del pla de restauració integral.  
  
3. En tot cas, sense perjuí que s'obtinguen o no les pertinents autoritzacions del projecte d'explotació inicialment avaluat, es requerix l'aplicació immediata de mesures encaminades a corregir l'estat de degradació i d'inestabilitat de l'àrea afectada per l'explotació.  
  
Amb relació a l'ampliació projectada:  
La superfície d'explotació se situa en els contraforts de la serra de la Vall Ampla en el marge esquerre de la rambla Cervera el punt més elevat de la qual és el pic Perdiguera (514 msnm). Tal com es descriu en les declaracions d'impacte ambiental formulades anteriorment, l'àrea es caracteritza per la presència majoritària d'àrees elevades amb formes arredonides i altres més abruptes generades per l'encaixament dels barrancs en els materials calcaris. En general el paisatge de la zona està dominat per una màquia litoral típica del pis termomediterrani amb predomini del coscoll i la presència de grups de carrasques. En l'estudi d'impacte ambiental aportat per a la caracterització de la vegetació s'han realitzat tres inventaris de vegetació (de 100 m²) entre les cotes 340 a 370 en exposicions de solana, i es conclou que està absent l'estrat arbori però no l'arbustiu que recobrix entorn d'un 80-90 % de la superfície amb una alçària d'1-2,2 metres format per Quercus coccifera. Rosmarinus ofiicinalis amb presència en algunes localitats de Pistacia lentiscus, Darycnium pentphylum, Cistus sp, Olea europea i Chamaerops humilis.  
A fi de contrastar l'estat actual de l'àrea que serà afectada pel projecte d'explotació, a l'agost de 2015 es va realitzar una visita al terreny, de la qual es poden extraure les observacions següents:  
L'àrea d'explotació delimitada en el projecte comprén l'àrea d'interfluvi del barranc de Fabià i el barranc dels Rejolots des de la capçalera (cota aproximada 376 msnm) fins a la seua confluència (cota 230 msnm) formant el barranc de la Rent o d'Eiximeno, tributari de la Rambla Cervera per l'esquerra. El relleu relativament arredonit i suau de l'àrea de confluència dels barrancs (on s'han exercit activitats extractives de l'explotació de la Secció A) queda restringit a una estreta franja central cap a les capçaleres d'ambdós barrancs, i dona pas a un relleu molt més complex i abrupte (forts vessants, murs verticals amb penyalars en la base), on els bosquets de la vegetació climàcica (carrascars amb llentiscle, margalló, ullastre...) adquirixen una major presència respecte a la vegetació de matoll. Cal destacar a més el seu bon estat de conservació, l'elevat port d'alguns dels exemplars arboris, i l'abundància de peus de carrasca amb port arbustiu que apunten a una dinàmica progressiva cap a la vegetació potencial.  
  
Sobre el terreny s'observa que els bosquets de carrasca i els exemplars de margalló adquirixen un major desenvolupament precisament en les zones dels vessants més escarpats, i es retenen els penyalars formats a peus dels murs verticals sense que s'aprecie el mínim signe de morfologia erosiva. Per això i encara que no estan distribuïdes uniformement en l'àrea, la presència de les dites formacions és ressenyable (contràriament a allò que s'ha indicat en l'estudi d'impacte ambiental), no sols pel seu valor intrínsec sinó pel seu elevat valor funcional: la seua ubicació i extensió són claus tant en la protecció del sòl contra els fenòmens d'inestabilitat de vessants i els processos d'erosió hídrica, com en el control de l'escolament el que indirectament afavorix la infiltració de l'aigua de pluja als aqüífers i contribuïx a la disminució del risc d'inundació en el curs baix de la rambla Cervera.  
  
D'altra banda la complexitat topogràfica i l'absència de sòl dels vessants que donen als barrancs del vessant est de la serra de la Vall Ampla han sigut poc propicis per a l'aprofitament humà (tal com es descriu en l'apartat del medi cultural d'estudi d'impacte ambiental), i presenten un elevat grau de naturalitat i constituïxen un conjunt d'alt valor paisatgístic que s'ha vist incrementat pel descobriment d'elements patrimonials d'interés al nord de l'àrea d'explotació prevista.  
  
Tal com s'indica en l'informe tècnic de la Unitat d'Inspecció de Patrimoni Cultural Valencià de la Direcció Territorial de Castelló, de 26 de juny de 2013, en la prospecció arqueològica s'han documentat dos roques calcàries en què són visibles sengles petròglifs de cronologia probablement neolítica o eneolítica (jaciments denominats les Bassoles-Perdiguera I i les Bassoles-Perdiguera II), i s'ha de situar el front de la pedrera a un mínim de 200 metres de les manifestacions rupestres per a salvaguadar-les. Així mateix s'advertix que apreciant en superfície un lapiaz evolucionat, és factible que apareguen durant l'explotació coves o bretxes en què puguen haver-hi restes arqueològiques i requerisquen, per tant, un seguiment arqueològic a temps parcial de l'explotació.  
  
Posteriorment, el 24 de juliol de 2013, l'empresa promotora presenta a la dita unitat la documentació en què es compromet a modificar el límit septentrional de l'explotació per a protegir els petròglifs, i proposa per a això un perímetre coincident amb un pronunciat ressalt rocós que amb caràcter general es distancia entorn de 130 m, encara que puntualment és inferior a 100 metres. La Unitat de Patrimoni Cultural considera acceptable el dit perímetre ja que el canvi de pendent del ressalt dificultaria la visió de la pedrera des dels petròglifs, encara que establix que la distància d'estos al límit nord de l'explotació mai ha de ser inferior a 100 metres.  
En conseqüència, l'àrea d'ampliació projectada alberga no sols els valors naturals que van motivar la seua inclusió en el sòl no urbanitzable d'especial protecció sinó també valors culturals i paisatgístics.  
Les activitats extractives d'ampliació projectades suposaran una alteració permanent i irreversible de l'estat actual dels terrenys ja que comporten, en tot cas, l'eliminació del sòl i la vegetació actuals així com dels elements que caracteritzen el paisatge, per la qual cosa es consideren incompatibles amb els valors del medi identificats. L'impacte derivat de l'ampliació es considera crític i, per tant, no acceptable des del punt de vista ambiental. Indicis de la magnitud de l'alteració es poden apreciar en el tram de la pista d'accés que va haver d'obrir-se abans de la paralització de l'explotació de la Secció A amb vista a iniciar l'ampliació. Es requerix per tant la seua restauració immediata.  
  
No és procedent per tant entrar a valorar les mesures correctores de la fase de funcionament ni les mesures correctores del pla de restauració ni l'estudi d'integració paisatgística.  
  
Consideracions jurídiques  
1. El projecte examinat constituïx, segons el que preveu el grup 3, apartat c, de l'annex I del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, la Llei 2/1989, de 3 de març, de la Generalitat Valenciana, un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5t de la Llei d'Impacte Ambiental i concordants del seu reglament.  
  
2. L'expedient ha observat els tràmits previstos en el Reial Decret Legislatiu 1/2008, d'11 de gener, pel qual s'aprova el Text Refós de la Llei d'Avaluació d'Impacte Ambiental de Projectes i en el Decret 162/1990, de 5 d'octubre, del Consell de la Generalitat, i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribuïx a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Basant-se en el que s'hi ha exposat s'acorda:  
  
Primer  
Amb relació al projecte es formula la declaració d'impacte ambiental següent:  
1. Ratificar la declaració d'impacte ambiental formulada mitjançant la Resolució, de la secretària autonòmica de Territori i Medi Ambient, de 20 de novembre de 2006, així com el pla de restauració integral aprovat amb posterioritat (2009) per a l'àmbit (14,33 ha) de l'explotació de la Secció A Maestrat núm. 542.  
Cas que no s'obtingueren les autoritzacions sectorials per a l'exercici de l'activitat d'acord amb el projecte avaluat ambientalment o estes requerisquen la seua modificació, es presentarà la documentació tècnica degudament modificada a fi de procedir a formular, amb l'autorització prèvia, la modificació de la declaració d'impacte ambiental corresponent.  
2. Considerar no acceptable, des del punt de vista ambiental el projecte d'ampliació de l'explotació directa de calcària per a àrids de la Secció C núm. 2945, en una superfície de 28,888 ha de la parcel·la 65 del polígon 5 del terme de Cervera del Maestre, d'acord amb els criteris i la valoració descrits en l'apartat de consideracions ambientals.  
  
S'haurà de procedir a la immediata restauració de l'àrea alterada per l'obertura del tram de pista d'accés per a l'ampliació.  
  
Amb relació al pla especial:  
1. Considerar que la modificació del pla general que proposa el pla especial en l'àmbit coincident amb la superfície autoritzada de la Secció A (14,33 ha) núm. 542, no tindrà efectes significatius sempre que la fase de desenvolupament i abandó de l'activitat s'ajuste a la declaració d'impacte ambiental formulada mitjançant la Resolució, de la secretària de Territori i Medi Ambient, de 29 de novembre de 2006, i al pla de restauració integral aprovat posteriorment (el 14.04.2009), i haurà d'incloure les dites condicions, expressament, en la documentació amb eficàcia normativa del pla especial.  
2. Que la modificació del pla general que proposa el pla especial en l'àmbit de l'ampliació projectada (en les 28,888 ha restants), no resulta viable ambientalment. L'avaluació d'impacte ambiental del projecte ha evidenciat que l'àrea afectada no sols conté els valors ambientals que van motivar la seua inclusió en la qualificació d'especial protecció sinó a més valors culturals i paisatgístics.  
  
Segon  
Notificar a les parts interessades que contra la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Comunitat Valenciana el present acord que inclou la declaració d'impacte ambiental del projecte, d'acord amb el que disposa l'article 28 del Decret 162/1990, de 15 d'octubre, del Consell, de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
Quart  
D'acord amb la disposició transitòria primera de la Llei 21/2013, de 9 de desembre, d'Avaluació Ambiental, la regulació de la vigència de les declaracions d'impacte ambiental establida en l'article 43 de l'esmentada llei és aplicable a la present declaració d'impacte ambiental.  
  
  
Òrgan competent  
La Comissió d'Avaluació Ambiental és l'òrgan competent per a adoptar acords sobre la necessitat de sotmetre un pla o programa a avaluació ambiental estratègica en els termes que preveuen els articles 3.3 i 4 de la Llei 9/2006, de 28 d'abril, de conformitat amb allò que disposa l'article 3 del Decret 230/2015, de 4 de desembre, del Consell, pel qual s'aprova el reglament de l'òrgan ambiental de la Generalitat als efectes d'avaluació ambiental estratègica (plans i programes).  
  
A la vista de tot el que s'hi ha exposat, la Comissió d'Avaluació Ambiental, acorda no sotmetre a avaluació ambiental estratègica la modificació de la qualificació del sòl no urbanitzable en l'àmbit de la Concessió Minera núm. 2945, del Pla General de Cervera del Maestre, per considerar que no té efectes significatius en el medi ambient, sempre que la fase de desenvolupament i abandó de l'activitat s'ajuste a la declaració d'impacte ambiental formulada mitjançant la Resolució, de la secretària de Territori i Medi Ambient, de 29 de novembre de 2006, i al pla de restauració integral aprovat posteriorment (el 14.04.2009).  
  
Notificar als interessats que contra la present resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
El que li notifique per al seu coneixement i efectes oportuns.  
El que se certifica amb anterioritat a l'aprovació de l'acta corresponent i a reserva dels termes precisos que es deriven d'esta, segons ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 17 de desembre de 2015.- El secretari de la Comissió d'Avaluació Ambiental: José del Valle Arocas.»  
  
València, 9 de febrer de 2016.- El director general de Medi Natural i d'Avaluació Ambiental: Antoni Marzo i Pastor.